Πρωτοβουλία της Ελληνικής Δημοκρατίας ενόψει της έκδοσης απόφασης του Συμβουλίου για τον καθορισμό των ελάχιστων ενδείξεων των πινακίδων σήμανσης που χρησιμοποιούνται στα σημεία διέλευσης των εξωτερικών συνόρων

(2003/C 125/06)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 62 σημείο 2 στοιχείο α),

την πρωτοβουλία της Ελληνικής Δημοκρατίας(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Είναι αναγκαία η επικαιροποίηση των υφιστάμενων ενδείξεων των πινακίδων σήμανσης, στα σημεία διέλευσης των εξωτερικών εναέριων συνόρων, των ροών των προσώπων που εισέρχονται ή/και εξέρχονται από το έδαφος των κρατών μελών, που περιλαμβάνονται στην υπ' αριθμόν SCH/Com-ex (94) 17 rev 4 από 22 Δεκεμβρίου 1994 απόφαση της Εκτελεστικής Επιτροπής Schengen, προκειμένου να ληφθούν υπόψη η συμφωνία για τον Ευρωπαϊκό Οικονομικό Χώρο και η συμφωνία μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων.

(2) Κατά συνέπεια, χρειάζεται να καθορισθούν, με ομοιόμορφο τρόπο, οι ελάχιστες ενδείξεις των νέων πινακίδων σήμανσης των ροών των επιβατών στα εξωτερικά χερσαία και θαλάσσια σύνορα, όπου χρησιμοποιούνται τέτοιες ροές.

(3) Σύμφωνα με τα άρθρα 1 και 2 του πρωτοκόλλου για τη θέση της Δανίας το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στη θέσπιση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα απόφαση αποσκοπεί στην εφαρμογή των διατάξεων του κεκτημένου του Σένγκεν σύμφωνα με τις διατάξεις του τίτλου IV του τρίτου μέρους της συνθήκης για την ίδρυση της Ευρωπαϊκής Κοινότητας, η Δανία, σύμφωνα με το άρθρο 5 του εν λόγω πρωτοκόλλου, αποφασίζει εντός εξαμήνου αφότου το Συμβούλιο εκδώσει την παρούσα απόφαση εάν θα την εφαρμόσει στο εθνικό της δίκαιο.

(4) Όσον αφορά την Ισλανδία και τη Νορβηγία, η παρούσα απόφαση συνιστά ανάπτυξη των διατάξεων του κεκτημένου Σένγκεν κατά την έννοια της Συμφωνίας που έχει συναφθεί από το Συμβούλιο της Ευρωπαϊκής Ένωσης και τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν(3), στον τομέα που αναφέρεται στο άρθρο 1, σημείο Α της απόφασης 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της εν λόγω συμφωνίας(4).

(5) Η παρούσα απόφαση συνιστά ανάπτυξη των διατάξεων του κεκτημένου του Σένγκεν, στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου, της 19ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν(5). Ως εκ τούτου, το Ηνωμένο Βασίλειο δεν συμμετέχει στη θέσπισή της και δεν δεσμεύεται από αυτήν ούτε υπόκειται στην εφαρμογή της.

(6) Η παρούσα απόφαση συνιστά ανάπτυξη των διατάξεων του κεκτημένου του Σένγκεν, στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν(6). Ως εκ τούτου, η Ιρλανδία δεν συμμετέχει στη θέσπισή της και δεν δεσμεύεται από αυτήν ούτε υπόκειται στην εφαρμογή της.

(7) Η παρούσα απόφαση συνιστά ανάπτυξη του κεκτημένου του Σένγκεν ή άλλως συνδέεται με αυτό, κατά την έννοια του άρθρου 3 παράγραφος 2 της πράξης προσχώρησης του 2003,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη προβλέπουν χωριστές λωρίδες στα επιτρεπόμενα σημεία διέλευσης των εναέριων συνόρων στα εξωτερικά τους σύνορα προκειμένου να διενεργούν τους αναγκαίους συνοριακούς ελέγχους στα πρόσωπα που απολαμβάνουν της εφαρμογής του κοινοτικού δικαίου και τα άλλα πρόσωπα. Οι λωρίδες διαφοροποιούνται μέσω των πινακίδων σήμανσης που μνημονεύονται στο άρθρο 2.

Οι ίδιες πινακίδες σήμανσης χρησιμοποιούνται εάν τα κράτη μέλη επιθυμούν να προβλέψουν χωριστές λωρίδες και στα χερσαία και θαλάσσια σημεία διέλευσης των εξωτερικών τους συνόρων.

Άρθρο 2

Οι ενδείξεις των εν λόγω πινακίδων σήμανσης, οι οποίες μπορούν να απεικονίζονται ηλεκτρονικά, έχουν τα ακόλουθα χαρακτηριστικά:

- Το έμβλημα της Ευρωπαϊκής Ένωσης με τα γράμματα "EU", "EEA", "CH" εντός του κύκλου αστέρων και τη λέξη "CITIZENS" κάτω από τον κύκλο αστέρων, όπως εμφαίνεται στο παράρτημα Ι.

- Οι λέξεις "ALL NATIONALITIES", όπως εμφαίνεται στο παράρτημα ΙΙ.

Άρθρο 3

Οι πολίτες της ΕΕ, οι υπήκοοι των κρατών που είναι μέρη της συμφωνίας για τον Ευρωπαϊκό Οικονομικό Χώρο και οι υπήκοοι της Ελβετικής Συνομοσπονδίας χρησιμοποιούν, κατά γενικό κανόνα, τη λωρίδα που επισημαίνεται με την πινακίδα σήμανσης του παραρτήματος Ι. Όλοι οι άλλοι υπήκοοι τρίτων χωρών χρησιμοποιούν τη λωρίδα που επισημαίνεται με την πινακίδα σήμανσης του παραρτήματος ΙΙ.

Ωστόσο, σε περίπτωση προσωρινής ανισορροπίας των ταξιδιωτικών ροών σε συγκεκριμένο σημείο διέλευσης των συνόρων, αυτός ο γενικός κανόνας μπορεί να αναστέλλεται από τις αρμόδιες αρχές για το χρονικό διάστημα που απαιτείται προκειμένου να εξαλειφθεί η ανισορροπία αυτή.

Άρθρο 4

Στα χερσαία συνοριακά σημεία διέλευσης, τα κράτη μέλη δύνανται να διαχωρίζουν την κυκλοφορία των οχημάτων σε χωριστές λωρίδες για τα ελαφρά και τα βαρέα οχήματα, χρησιμοποιώντας τις πινακίδες σήμανσης που εμφαίνονται στο παράρτημα ΙΙΙ.

Άρθρο 5

Το σημείο 2 του παραρτήματος [SCH/I-Front (94) 39 rev. 9] της υπ' αριθμόν SCH/Com-ex (94) 17 rev 4 από 22 Δεκεμβρίου 1994 απόφασης της εκτελεστικής επιτροπής Schengen, και το σημείο 2 της απόφασης που επισυνάπτεται στο εν λόγω παράρτημα για τη θέσπιση και την εφαρμογή των ρυθμίσεων Σένγκεν στους αερολιμένες και τα αεροδρόμια (δευτερεύοντες αερολιμένες), καταργούνται.

Άρθρο 6

Η παρούσα απόφαση αρχίζει να ισχύει την...2003.

Άρθρο 7

Η παρούσα απόφαση απευθύνεται στα κράτη μέλη σύμφωνα με τη συνθήκη για την ίδρυση της Ευρωπαϊκής Κοινότητας.

...

Για το Συμβούλιο

Ο Πρόεδρος

...

(1) ...

(2) ...

(3) ΕΕ L 176 της 10.7.1999, σ. 36.

(4) ΕΕ L 176 της 10.7.1999, σ. 31.

(5) ΕΕ L 131 της 1.6.2000, σ. 43.

(6) ΕΕ L 64 της 7.3.2002, σ. 20.

ΠΑΡΑΡΤΗΜΑ I

>PIC FILE= "C_2003125EL.000802.TIF">

ΠΑΡΑΡΤΗΜΑ II

>PIC FILE= "C_2003125EL.000902.TIF">

ΠΑΡΑΡΤΗΜΑ III

>PIC FILE= "C_2003125EL.001002.TIF">